Bestuurder vlug van ongeluk, laat motor agter | Netwerk24
Deur Kaydene Davids 14 Mei 2019 13:01
Groot geheimsinnigheid heers oor 'n ongeluk in die vroeë oggendure in Bloemfontein nadat die bestuurder van 'n luukse sportnutsvoertuig te voet van die ongelukstoneel gevlug het.
Die Range Rover lê op sy sy in Lucas Steyn-straat na die ongeluk.
Die bestuurder van 'n swart Range Rover het Maandag omstreeks 04:00 te voet van die ongelukstoneel in Lucas Steyn-straat gevlug nadat hy vermoedelik beheer oor die voertuig verloor het en 'n lamppaal en mangat getref het voordat die voertuig op sy sy te lande gekom het.
Een van die bande het sowat 100 m van die voertuig gelê.
Die bestuurder was glo op pad na sy huis in die Woodland Hills-woonbuurt toe die ongeluk gebeur het.
Barry Vorster, wat naby die ongelukstoneel woon, sê hy het Maandag omstreeks 04:00 'n groot slag gehoor en eers gedink dat sy dak of plafon ingeval het.
Hy het hierna mense hoor praat en ondersoek gaan instel.
Met sy aankoms op die toneel het hy die swart Range Rover op sy sy aangetref.
"Maar die bestuurder was nêrens in sig nie."
Vorster sê volgens mense op die toneel het die bestuurder ná die ongeluk weggehardloop.
Hy sê een van die voorste wiele was heeltemal "afgeskeur" en het sowat 100 m verder gelê. 'n Mangat en 'n lamppaal het ook in die slag gebly.
Vorster sê hy verneem dat die bestuurder kort vantevore teen 'n baie hoë spoed in 'n ander straat gejaag het. Die voertuig is later Maandagoggend weggesleep.